
  Til Reagan Farris –


  du har været min Timoteus siden din ungdom,


  og jeg har set dig vokse op til at blive en af mine Paulus’er.


  Din begejstring for Jesus, for hans kirke


  og for din familie, udfordrer mig til stadighed.


  Sammen lærte vi at trives.


  Din bror,


  Mark

  KAPITEL 1


  Hvis jeg bare kan …


  Du blev skabt til mere end bare at overleve. Det var me­ningen, at du skulle trives.


  Du blev ikke skabt til at skulle kæmpe for at komme gennem ugen, dagen eller den næste time. Det var ikke meningen, at din verden skulle føles som en byrde, at daggryet skulle være startskuddet til endnu et meningsløst rotteræs. Du blev ikke skabt til at være hæmmet af bekymringer, ængstelse og frygt. Nej, du blev skabt til så meget mere.


  Du blev skabt til at have liv og have det i overflod. Det er den evige Guds løfte.


  Du blev skabt til at bore dybt ned og række vidt ud.


  Du blev skabt til at kende Gud og gøre ham kendt.


  Du blev skabt til at pege hen mod det ene håb, det ene anker, den ene sande kilde til glæde, fred og tilfredshed, der er for hele menneskeheden. Hans navn er Jesus.


  Overlevelse er for dem, der ikke har noget håb. Det er ikke dig – ikke hvis du er Guds barn.


  Du blev skabt til at trives.


  Jeg siger ikke, at du ikke vil få problemer her i livet. Kun herlighedsteologiens falske lærere hævder noget andet. De lover fremgang ud fra skriftsteder, der blev skrevet fra fængselsceller eller i nogle af de tristeste stunder i gudfrygtige mænds liv. Ud af Jesu tolv disciple var der kun én, der slap for martyrdøden, og han blev sendt i eksil på en trøstesløs ø. Jeg har ­stadig ikke fundet ud af, hvordan det kan berettige os til at købe en Mercedes. Vi vil alle, uden undtagelse, komme til at opleve dårlige dage. Men Jesus fortæller os, at vi skal være ved godt mod. Han har overvundet verden, og det betyder, at vi kan trives midt i det hele (Joh 16,33).


  Da jeg gik i gymnasiet, var ordet at trives ikke en del af mit ordforråd. Det føltes, som om det bedste, jeg kunne klare, var at overleve. Mens jeg kæmpede med ADHD og ordblindhed, længe inden de fleste kendte til de begrebers eksistens, føltes skoledagene som en blanding af arbejdslejr, sommerlejr (frikvartererne og frokostpausen) og det næste pinlige øjeblik, der lurede lige om hjørnet. Af og til føles mit liv stadig sådan. Af og til føler jeg det stadig, som om jeg bare prøver at overleve.


  Hvis vi er ærlige, kan vi se tilbage på det sidste år og sige, at vi kun overlevede det. Vi overlevede vores arbejde. Vi overlevede skolen. Vi overlevede med de fleste af vores forhold til andre intakte.


  Nogle af os har ikke overlevet særlig godt. Måske har vores vennekreds ændret sig. Måske er vores familier anderledes, end de var på denne tid sidste år, og vi har overlevet nogle vældige stormvejr. Lige nu er de fleste af os faktisk nok i en tilstand af overlevelse:


  Hvis jeg bare kan klare det til weekenden …


  Hvis jeg bare kan klare det til den første …


  Hvis jeg bare kan klare det til sommerferien …


  Hvis jeg bare kan blive færdig med dette projekt …


  Hvis jeg bare kan få bugt med denne sygdom …


  Hvis jeg bare kan få betalt det afdrag …


  Hvis jeg bare kan få råd til at give børnene en god ­uddannelse …


  Jeg kan huske, hvordan jeg så på uret i skolen og tænkte: Kun 11 minutter endnu. Jeg synes aldrig, den her time får ende. Jeg kommer aldrig ud herfra. Jeg kommer til at blive gammel og dø i det her klasseværelse. Hvis jeg bare kan overleve 11 minutter mere, er jeg færdig med det her.


  Hvis du ikke passer på, kommer du til at leve dit liv i den samme overlevelsesstemning.


  Jeg var til studenterjubilæum for et par år siden. Mens jeg sad og talte med en flok venner, så vi over mod baren. Rundt om den stod ti fyre, som var præcis, som de havde været i gymnasiet. Devar aldrig blevet voksne. Min kone Melanie og jeg sad sammen med en ven, der hed Karen. Da vi gik i skole sammen, var Karen stille – sød, men reserveret. Tro det eller ej, det var jeg også. Ingen af os lavede ret meget i gymnasiet, hvilket er ret trist, når jeg tænker over det. Det var først senere i livet, at vi kom ud af vores skal. Ved jubilæet så Karen hen på fyrene ved baren og rystede på hovedet.


  ”Ved I hvad?” sagde hun. ”Det er, som om visse mennesker aldrig er kommet væk fra stranden.”


  Vi lyttede til fyrene ved baren. De stod og sagde ting i stil med: ”Mand, hvor var jeg glad, da det blev fyraften i fredags” og ”altså, jeg kan bare ikke vente, til det bliver sommer. Vi skal ned til stranden ved Panama City.”


  Overlevelse.


  Hver dag gør de ikke andet end at overleve.


  Du blev ikke skabt til at overleve livet. Eller overleve dit arbejde. Eller skolen. Eller din familie. Du blev ikke skabt til bare at eksistere, indtil du kan komme over den næste forhindring eller nå til den næste ferie. Du blev skabt med ét formål: at kende Gud og gøre ham kendt.


  Du lever ikke det liv, du blev skabt til at leve, hvis overlevelse kendetegner dig. Du blev skabt til at trives.


  Huskeord:


  Vi blev skabt til at trives, ikke bare overleve.

